Da Tanz hod si oba weida entwicklt. De Schläg und de Akrobatik is mehra und mehra gsteigat worn. Urspringlich ist da Schuahplattler weder schnej no hupfarnd afgfiahrt worn, sundan im langsamen, markiatn Landler-Rhythmus. Mit da Grindung  vom earschtn Trochtnvarein, 1883 in Bayrischzell durchn Vogl Sepp, hod si da Plattler ois Gruppntanz mehra und mehra durchgsetzt. Da Oanzlpoartanz is nach und nach ganz vaschwundn. Ois is reglementiat und standardisiat worn. Dazua san aa no musikalische und choreografische Feinheitn käma. Da Schaucharakta hod im Gang vo da Entwicklung imma mehra zuagnumma, des hoaßt es is fir d Zuschaua tanzt worn und nimma firs Diandl.[2]